ΕΛΛΗΝΙΚΗ ΔΗΜΟΚΡΑΤΙΑ

ΔΗΜΟΣ ΗΡΩΙΚΗΣ ΠΟΛΗΣ ΝΑΟΥΣΑΣ

**ΣΥΜΒΑΣΗ ΠΑΡΟΧΗΣ ΝΟΜΙΚΩΝ ΥΠΗΡΕΣΙΩΝ**

**20.000 ΕΥΡΩ € (πλέον ΦΠΑ 24%)**

Στην Νάουσα σήμερα, την …/…/2023, οι υπογράφοντες:

1. Ο **Νικόλαος Καρανικόλας**, Δήμαρχος της Ηρωικής Πόλης Νάουσας, ενεργώντας ως νόμιμος εκπρόσωπος του Δήμου Ηρωικής Πόλης Νάουσας, και

2. Ο δικηγόρος **Σταμάτης Κουμάνης** του Ιωάννη, επίκουρος καθηγητής Νομικής Α.Π.Θ., ενεργών στην παρούσα για ίδιο λογαριασμό αλλά και για λογαριασμό της δικηγορικής εταιρείας με την επωνυμία «Σταμάτης Ι. Κουμάνης και Συνεργάτες» με ΑΦΜ997653704 και έδρα τη Θεσσαλονίκη, οδός 26ης Οκτωβρίου αρ. 28, καλούμενος εφεξής ως ο «πληρεξούσιος Δικηγόρος», συμφώνησαν και συναποδέχτηκαν τα ακόλουθα:

 Ο πρώτος των συμβαλλόμενων με την παραπάνω ιδιότητα και έχοντας υπόψη:

• Το άρθρο 72 παρ. 1 περ. ιδ΄ του Ν. 3852/2010

• Το άρθρο 130 του Ν. 4270/2014

• Την υπ’ αριθ. 163/2023 απόφαση της Οικονομικής Επιτροπής του Δήμου Ηρωικής Πόλης Νάουσας με την οποία ο δεύτερος των συμβαλλομένων ορίστηκε ως πληρεξούσιος Δικηγόρος για να αναλάβει τη νομική υποστήριξη του Δήμου και συγκεκριμένα την σύνταξη δύο αναιρέσεων ενώπιον του Αρείου Πάγου κατά δύο αποφάσεων, των με αριθ. 718/2023 και 719/2023 του Μονομελούς Εφετείου Θεσσαλονίκης, την υπογραφή, την κατάθεση και τον προσδιορισμό αυτών, την παράσταση στην συζήτηση καθώς και την σύνταξη προτάσεων και σημειώματος μετά την συζήτηση..

Η εν λόγω αμοιβή θα βαρύνει τον Κ.Α 00.6111 με τίτλο «Αμοιβές νομικών και συμβολαιογράφων»

Οι όροι και προϋποθέσεις παροχής των υπηρεσιών αυτών είναι οι εξής:

*1. Αντικείμενο σύμβασης*

1.1. Οπληρεξούσιος Δικηγόρος αναλαμβάνει **να υποστηρίξει τα νόμιμα συμφέροντα του Δήμου με κάθε πρόσφορο τρόπο**.Συγκεκριμένα αναλαμβάνει να συντάξει δύο (2) αναιρέσεις ενώπιον του Αρείου Πάγου κατά δύο (2) αποφάσεων του Μονομελούς Εφετείου Θεσσαλονίκης, των με αριθ. 718/2023 και 719/2023, στις οποίες ο Δήμος ήταν διάδικος καθώς και να παρασταθεί σε κάθε διαδικαστικό στάδιο ως πληρεξούσιος δικηγόρος του Δήμου μέχρι την έκδοση αποφάσεων από τον Άρειο Πάγο για τις αναιρέσεις. Ειδικότερα αναλαμβάνει να συντάξει, να καταθέσει και να προσδιορίσει τις αναιρέσεις ενώπιον του Αρείου Πάγου· να παρασταθεί για λογαριασμό του Δήμου ενώπιον του Αρείου Πάγου, να καταθέσει φακέλους με έγγραφα καθώς και να προβεί σε όλες τις αναγκαίες διαδικαστικές πράξεις, όπως κατάθεση προτάσεων και σημειώματος, προκειμένου να γίνουν δεκτές οι αναιρέσεις και να απορριφθούν οι ισχυρισμοί των αντιδίκων σε αυτές.

1.2. Ο Δήμος από την πλευρά του αναλαμβάνει να χορηγήσει στον πληρεξούσιο δικηγόρο την νόμιμη πληρεξουσιότητα κατά τους τύπους που απαιτεί ο νόμος καθώς και όλα τα έγγραφα που μπορούν να υποστηρίξουν τα αιτήματά του και τα οποία υποβλήθηκαν ενώπιον των δικαστηρίων της ουσίας.

*2. Αμοιβή*

Η αμοιβή του πληρεξουσίου Δικηγόρου για τον χειρισμό των δύο (2) ανωτέρω υποθέσεων σε όλες τις φάσεις τουςμέχρι και την έκδοση απόφασης από τον Άρειο Πάγο ορίζεται στο συνολικό ποσό των είκοσι χιλιάδων ευρώ (20.000 €), μη συμπεριλαμβανομένου του ΦΠΑ και ειδικότερα στο ποσό των δέκα χιλιάδων ευρώ (10.000 €) πλέον ΦΠΑ για την κάθε αναίρεση. Το ποσό των δεκατεσσάρων χιλιάδων ευρώ (14.000 €) πλέον ΦΠΑ αφορά το στάδιο μέχρι την κατάθεση των δύο αναιρέσεων και το ποσό των 6.000€ πλέον ΦΠΑ αφορά το στάδιο της συζήτησης των αναιρέσεων, της παράστασης στον Άρειο Πάγο κατά την συζήτηση αυτών,της κατάθεσης προτάσεων προς συζητήσεως και σημειώματος μετά την συζήτηση με σκοπό την αντίκρουση των ισχυρισμών των αντιδίκων. Από το ποσό των δεκατεσσάρων χιλιάδων ευρώ (14.000 €) το ποσό των επτά χιλιάδων ευρών (7.000 €) αποτελεί προκαταβολή και θα δοθεί με την υπογραφή της παρούσας και την ανάθεση της εντολής στον πληρεξούσιο Δικηγόρο. Το υπόλοιπο ποσό των λοιπών επτά χιλιάδων ευρώ (7.000 €) θα καταβληθεί κατά την κατάθεση των δύο αναιρέσεων και αμέσως μετά την κατάθεση αυτών. Τέλος το ποσό των έξι χιλιάδων ευρώ (6.000 €) θα καταβληθεί δέκα (10) ημέρες πριν από την συζήτηση των αναιρέσεων.

*3. Όροι πληρωμής*

Τα ως άνω αναγραφόμενα ποσά είναι πληρωτέαστονπληρεξούσιο Δικηγόρο κατά τους χρόνους που ορίστηκαν στον όρο 2. Πέραν της προκαταβολής η καταβολή των λοιπών ποσών θα γίνει με την κατάθεση στο γραφείο του Δημάρχου, καθώς και σε κάθε υπηρεσία του Δήμου που θα υποδειχθεί στον πληρεξούσιο Δικηγόρο,των δύο δικογράφων των αναιρέσεων, τα οποία και αποτελούν αποδεικτικά περάτωσης του σταδίου κατάθεσης της αναίρεσης και από τα οποία προκύπτει και η ημέρα συζήτησης των αναιρέσεων. Σε περίπτωση αναβολής της συζήτησης ο πληρεξούσιος δικηγόρος οφείλει να καταθέσει στο γραφείο του Δημάρχου και σε κάθε αρμόδια υπηρεσία του Δήμου κάθε απαραίτητο έγγραφο, από το οποίο θα προκύπτει η νέα δικάσιμος. Για κάθε πληρωμή αναγκαία προϋπόθεση είναι η έκδοση από τον πληρεξούσιο Δικηγόρο του νόμιμου τιμολογίου παροχής υπηρεσιών, το οποίο στην προκείμενη περίπτωση θα εκδοθεί από την δικηγορική εταιρεία στην οποία συμμετέχει ο πληρεξούσιος Δικηγόρος.

Αφού συντάχθηκε η παρούσα σύμβαση σε τρία αντίγραφα, αναγνώσθηκε και υπογράφηκε από τα συμβαλλόμενα μέρη.

**Οι συμβαλλόμενοι**

**1. Ο Δήμαρχος Νάουσας 2. Ο πληρεξούσιος Δικηγόρος**

**Νικόλαος Καρανικόλας Σταμάτης Κουμάνης**